Poliačik, Martin, poslanec NR SR (2015-06-25):
Ďakujem pekne, pani podpredsedníčka. Vážené kolegyne, kolegovia, pán minister, hostia, hneď na začiatok dávam návrh, aby sme bod 3 spoločnej správy, pán spravodajca, vyňali na samostatné hlasovanie, a nasledujúcich pár minút venujem odôvodneniu. Ako som už prednedávnom aj v médiách avizoval a na svojom blogu som tiež o tom písal, som si vedomý toho, že máme na Slovensku problém. Máme na Slovensku problém v tom, že ľudia napríklad odporúčajúci konzumáciu tzv. Miracle, Mineral Solutions, teda MMS, čo je v zásade zriedené Savo, týmto spôsobom navrhujú liečenie niektorých diagnóz a dokonca to robia podľa svedectiev na sociálnych sieťach, aj na svojich vlastných deťoch. Zároveň som si vedomý toho, že dlhodobo máme problém, že niektorí tzv. liečitelia využívajú svoje postavenie a zneužívajú ho, či na finančné podvody na svojich klientoch, alebo niekedy dokonca až na úrovni sexuálneho zneužívania. Som ale presvedčený o tom, že všetko toto konanie už dnes vďaka fungujúcemu Trestnému zákonu postihovať vieme. Máme § 162 Trestného zákona o ublížení na zdraví. Máme trestné sadzby za podvod. To znamená, že v zásade akonáhle nastane nejaká ujma, tak vieme túto ujmu potrestať. Navrhované riešenie, ktoré prešlo cez pozmeňujúci návrh do spoločnej správy, a mali sme o ňom hlasovať, ale paušálne navrhovalo trestať kohokoľvek, kto vykonáva regulovanú činnosť bez patričnej kvalifikácie a poberá za to nejakú odmenu, to znamená, že má z toho nejaký zisk. Tradičné ľudové liečiteľstvo na Slovensku nemá legislatívnu úpravu. Na tom sa zhodneme. Oproti iným krajinám, kde liečitelia majú svoje cechy alebo komory, alebo jednoducho vedia garantovať u členov týchto komôr a týchto cechov aspoň čiastočne, že áno, za týchto prácu zodpovedáme, my také na Slovensku nič nemáme. Celé pôsobenie, či už berieme homeopatov, tradičných čínskych lekárov, akupunkturistov, akupresuristov, ľudí, ktorí naprávajú na dedinách, ktorí častokrát majú základné vzdelanie, napriek tomu to robia 40 rokov a vďaka tomu celá dedina chodí rovno, tak takýchto ľudí naozaj by sme zo dňa na deň kriminalizovali a vystavili ich zbytočnej šikane zo strany udavačov. Ja som jednoznačne za to, aby sa toto prostredie nejakým spôsobom v legislatíve regulovalo, aby sme to dokázali. Nie je to jednoduché. Ale máme príklady z iných krajín, že to ide. Môžeme sa pozrieť od krajín, kde je to tolerované, až po krajiny typu Veľká Británia, kde dokonca homeopatická liečba je hradená z verejných financií, čo ja by som napríklad neodporúčal. Ale máme aj krajiny, ktoré homeopatiká uznávajú ako liečivá. Takže ak máme ísť poctivou a dobrou cestou, tak tam treba povedať, koho teda za liečiteľa budeme minimálne tolerovať a na základe čoho sa za liečiteľa môže prehlásiť. A potom sa pozrieme možno na tých základných osem, desať základných smerov a pozrieme sa, že ako je takýmto ľuďom vystavovaný nejaký certifikát v zahraničí a či vieme podobným postupom k tomu pristúpiť aj my. A keď už budeme mať systém, že budeme vedieť, že ty by si mal mať na to nejaký papier, že chceš robiť to, čo robíš, tak potom, nech sa páči, môžeme pristúpiť aj k tomu, že tých ostatných jednoducho postrašíme. Ja by som nešiel úplne do trestnoprávnej zodpovednosti, lebo predsa len ten princíp ultima ratio podľa mňa hovorí, že najprv máme skúšať všetko ostatné, ale môžeme tam dať nejakú formu legislatívneho postihu, ak nebudú hrať podľa pravidiel. Ale tie pravidlá musíme najprv napísať, a preto chcem vyzvať kolegov a kolegyne, aby sme za bod č. 3 v spoločnej správe, napriek tomu, že je k nemu odporúčanie výboru schváliť, neschválili. Ďakujem veľmi pekne.